**Informatīvais ziņojums “Par Valsts civilās aizsardzības plāna izstrādes gaitu”**

Nacionālās drošības likuma[[1]](#footnote-1) 36.panta otrās daļas 1.punkts un 2.punkts nosaka, ka Valsts civilās aizsardzības plānu izstrādā Iekšlietu ministrija sadarbībā ar pārējām ministrijām, un to apstiprina Ministru kabinets. Savukārt Civilās aizsardzības un katastrofas pārvaldīšanas likuma[[2]](#footnote-2) Pārejas noteikumu 4.punkts nosaka, ka Valsts civilās aizsardzības plāns, kas apstiprināts līdz šā likuma spēkā stāšanās dienai, ir spēkā līdz 2017.gada 1.augustam, bet Ministru kabinets līdz 2017.gada 2.augustam apstiprina Valsts civilās aizsardzības plānu. Papildus tam Civilās aizsardzības un katastrofas pārvaldīšanas likuma 16.panta pirmā un otrā daļa nosaka, ka Valsts ugunsdzēsības un glābšanas dienests sadarbībā ar citām institūcijām izstrādā Valsts civilās aizsardzības plānu, bet Iekšlietu ministrija izvērtē Valsts civilās aizsardzības plāna izpildi, un katru gadu līdz 1.maijam iesniedz Ministru kabinetam attiecīgu informatīvo ziņojumu un, ja nepieciešams, Valsts civilās aizsardzības plāna grozījumu projektu.

**Esošā situācija**

Valsts civilās aizsardzības plāns (un tajā skaitā pašvaldību sadarbības teritorijas civilās aizsardzības plāni) joprojām ir izstrādes procesā.

Pirmkārt, Civilās aizsardzības un katastrofas pārvaldīšanas likuma izstrāde un virzība bija diezgan smagnēja, jo tā izstrāde un saskaņošana prasīja ~2,5 gadus, un likums stājās spēkā 2016.gada 1.oktobrī. Virzot likumprojektu Saeimas 3.lasījumā, tajā ietvertie Pārejas noteikumi ar noteiktajiem izpildes termiņiem netika grozīti, kas šobrīd ietekmē noteikto uzdevuma izpildes gaitu.

Otrkārt, 2017.gadā Ministru kabinets apstiprināja Civilās aizsardzības un katastrofas pārvaldīšanas likumā deleģētos Ministru kabineta noteikumus, tajā skaitā Ministru kabineta noteikumus par civilās aizsardzības plānu struktūru un tajos iekļaujamo informāciju.

Treškārt, Iekšlietu ministrija, izstrādājot Civilās aizsardzības un katastrofas pārvaldīšanas likumu, ņēma vērā citu Eiropas Savienības valstu pieredzi un Eiropas Savienības normatīvo aktu prasības civilās aizsardzības jomā[[3]](#footnote-3), paredzot, ka Valsts civilās aizsardzības plānā tiks apzinātas iespējamās katastrofas valstī, atbildīgo institūciju katastrofas pārvaldīšana pasākumi, kuri ir balstīti uz katastrofu risku novērtējumu.

Civilās aizsardzības un katastrofas pārvaldīšanas likuma 6.pants nosaka, ka katastrofas pārvaldīšanas subjekti (ministrijas un pašvaldības) atbilstoši savai kompetencei veic katastrofas pārvaldīšanas koordinēšanu attiecīgajam katastrofas veidam, piemēram, Iekšlietu ministrija koordinē savas nozares atbildīgās katastrofas, kuras saistītas ar ugunsgrēku, zemestrīci, zemes nogruvumu, terora aktu, sabiedriskajām nekārtībām, iekšējiem nemieriem vai transporta avāriju iekšējos ūdeņos. Papildus tam katastrofas pārvaldīšanas subjektiem (ministrijām un pašvaldībām) jāveic arī katastrofas pārvaldīšanas koordinēšanas uzdevumi:

1) jānovērtē katastrofu riski;

2) pamatojoties uz risku novērtējumu, jānosaka preventīvie, gatavības, reaģēšanas un seku likvidēšanas pasākumi;

3) pamatojoties uz risku novērtējumu, jāizstrādā attiecīgās jomas attīstības plānošanas dokumenti, tiesību akti un citi dokumenti;

4) pamatojoties uz risku novērtējumu, jāapzina un jāplāno resursi katastrofas pārvaldīšanai.

Atsevišķi katastrofas pārvaldīšanas subjekti (ministrijas), kuri minēti Civilās aizsardzības un katastrofas pārvaldīšanas likumā, joprojām nav iesnieguši nepieciešamo informāciju Valsts ugunsdzēsības un glābšanas dienestam, lai tas varētu izstrādāt Valsts civilās aizsardzības plānu, piemēram, nav aizpildītas risku veidlapas, nav iesniegta informācija par risku scenārijiem, nav iesniegtas risku kartes, kā arī nav noteikti katram riskam atsevišķi paredzētie preventīvie, gatavības, reaģēšanas un seku likvidēšanas pasākumi. Jāpiemin, ka Valsts civilās aizsardzības plāna neesamība pakārtoti ietekmē arī pašvaldību sadarbības teritoriju civilās aizsardzības plānu izstrādi, piemēram, daļa informācijas no Valsts civilās aizsardzības plāna paredzēts integrēt pašvaldību sadarbības teritoriju civilās aizsardzības plānos.

Valsts civilās aizsardzības plāna izstrādes laikā Iekšlietu ministrija ir īstenojusi vairākus atbalsta un koordinācijas pasākumus, lai veicinātu katastrofas pārvaldīšanas subjektu (ministriju) vienotas pieejas un izpratnes veidošanu par nepieciešamo rīcību katastrofu risku novērtējumu jomā. Piemēram, Valsts ugunsdzēsības un glābšanas dienests 2018.gada jūlijā izstrādāja rekomendācijas “Katastrofu riska novērtēšanas rekomendācijas”, lai visas ministrijas pielietotu vienotu katastrofu risku metodiku, novērtējot riskus valsts, reģionālā un/vai vietējā mērogā. Tāpat arī 2018.gada jūlijā Valsts ugunsdzēsības un glābšanas dienests izstrādāja “Riska novērtēšanas katalogu”, kurā apkopoja informācija par katastrofas notikumiem un apdraudējumiem valstī. Abi minētie dokumenti tika nosūtīti visām ministrijām, kā arī to elektroniskās versijas ir ievietotas Valsts ugunsdzēsības un glābšanas dienests mājaslapā[[4]](#footnote-4). Savukārt 2018.gada septembrī un novembrī Valsts ugunsdzēsības un glābšanas dienests organizēja starpinstitūciju sanāksmes ar ministriju ekspertiem, lai konsultētu par katastrofu risku metodikas pielietojumu un nepieciešamās informācijas iesniegšanu Valsts civilās aizsardzības plāna projektam.

Valsts civilās aizsardzības plāna neesamība ietekmē tos pasākumus, kas attiecas uz katastrofas pārvaldīšanas preventīvajiem un gatavības pasākumiem, piemēram, apzinātajiem trūkumiem normatīvo aktu jomā. Savukārt Valsts civilās aizsardzības plāna neesamība neietekmē reaģēšanas un seku likvidēšanas pasākumus katastrofu situācijās, jo atbildīgo institūciju pienākumi un uzdevumi reaģēšanas un seku likvidēšanas jomā jau ir noteikti esošajos normatīvajos aktos, piemēram, Valsts ugunsdzēsības un glābšanas dienests veic un vada ugunsdzēsības un glābšanas darbus, izņemot meža ugunsgrēkus, kurus atbilstoši kompetencei un normatīvo aktu prasībām – vada un koordinē Valsts meža dienests (bet Valsts ugunsdzēsības un glābšanas dienests sniedz atbalsta pasākumus).

**Turpmākā rīcība**

Katastrofas pārvaldīšanas subjektiem (Zemkopības ministrijai un Aizsardzības ministrijai) atbilstoši Civilās aizsardzības un katastrofas pārvaldīšanas likumā noteiktajai kompetencei sagatavot un iesniegt Valsts ugunsdzēsības un glābšanas dienestam katastrofu risku novērtējumus līdz š.g. aprīļa beigām, lai Valsts ugunsdzēsības un glābšanas dienests varētu sagatavot Valsts civilās aizsardzības plāna projektu un to iesniegt apstiprināšanai Ministru kabinetam.

Iekšlietu ministrs S. Ģirģens

Nakurts, 67075922

[ivars.nakurts@vugd.gov.lv](mailto:ivars.nakurts@vugd.gov.lv)

1. Tiešsaite: <https://likumi.lv/doc.php?id=14011> [↑](#footnote-ref-1)
2. Tiešsaite: <https://likumi.lv/ta/id/282333-civilas-aizsardzibas-un-katastrofas-parvaldisanas-likums> [↑](#footnote-ref-2)
3. Tiešsaite: <https://eur-lex.europa.eu/eli/dec/2013/1313/oj> (EurLex OJ L 347, 20.12.2013, p. 924–947), Eiropas Parlamenta un Padomes 2013. gada 17. decembra lēmums Nr.1313/2013/ES “Par Savienības civilās aizsardzības mehānismu” 6.pants [↑](#footnote-ref-3)
4. Tiešsaite: <http://vugd.gov.lv/lat/par_vugd/darbibas_sferas/civila_aizsardziba/rekomendacijas_valsts_un_pasvaldibu_institucijam> [↑](#footnote-ref-4)